R E G U L A M E N T 
Privind delegarea de gestiune a serviciilor publice de salubrizare

prin contract de concesiune
CAP. I. 
ACTE NORMATIVE DE REFERINŢĂ

Art. 1.
Prezentul Regulament de delegare a gestiunii serviciilor publice de salubrizare în municipiul Timişoara, denumit în continuare regulament, a fost elaborat având în vedere prevederile Legii serviciilor publice de gospodărie comunală nr. 326/2001, cu modificările şi completările ulterioare ale HG nr. 373/2002 privind organizarea şi funcţionarea ANRSC cu modificările şi completările ulterioare, ale Ordonanţei Guvernului nr. 87/2001 privind serviciile publice de salubrizare a localităţilor, aprobată şi modificată prin Legea nr. 139/2002, cu modificările şi completările ulterioare, ale Legii nr. 219/1998 privind regimul concesiunilor, ale HG nr. 216/1999 pentru aprobarea Normelor metodologice – cadru de aplicare a Legii nr. 219/1998 privind regimul concesiunilor, cu modificările ulterioare şi ale OUG.nr. 195/2005 privind protecţia mediului. 
CAP. II
DISPOZIŢII GENERALE

Art. 2. 
Prezentul regulament stabileşte cadrul juridic unitar privind etapele şi modalităţile ce trebuie îndeplinite în procedura de delegare a gestiunii serviciilor publice de salubrizare în municipiul Timişoara. 

Art. 3. 
Delegarea gestiunii serviciilor publice de salubrizare în municipiul Timişoara poate fi făcută numai către operatori atestaţi de Autoritatea Naţională de Reglementare pentru Serviciile Publice de Gospodărie Comunală – A.N.R.S.C.
Monitorizarea procesului de delegare a gestiunii serviciilor publice de salubrizare a localităţilor se face de către A.N.R.S.C.

Art. 4. 
Delegarea gestiunii serviciilor publice de salubrizare în municipiul Timişoara, se face în conformitate cu legislaţia în vigoare, în condiţii de transparenţă, imparţialitate şi competitivitate, prin următoarele modalităţi:

a) contract de concesiune;

b) contract de parteneriat public – privat. 

CAP. III
 DELEGAREA GESTIUNII PRIN CONTRACT DE CONCESIUNE

SECŢIUNEA I

Proceduri prealabile delegării gestiunii serviciilor publice de salubrizare în municipiul Timişoara prin contract de concesiune. 

Art. 5. 
(1) Contractul de delegare a gestiunii prin concesiune are ca obiect serviciile publice de salubrizare în municipiul Timişoara.

(2) Delegarea gestiunii serviciilor publice de salubrizare în municipiul Timişoara se face prin licitaţie publică deschisă. 

Art. 6. 
(1) În scopul ţinerii evidenţei documentelor şi informaţiilor cu privire la desfăşurarea procedurilor de delegare a gestiunii serviciilor publice de salubrizare în municipiul Timişoara şi la derularea contractului de concesiune, Consiliul Local al Municipiului Timişoara, în calitate de concedent, va întocmi şi va păstra două registre: 

a) registrul „Candidaturi şi oferte”, care va cuprinde date şi informaţii referitoare la derularea procedurilor prealabile încheierii contractului de concesiune; se vor preciza cel puţin datele şi informaţiile referitoare la studiul de oportunitate, la depunerea candidaturilor şi la oferte;
b) registrul „Contracte”, care va cuprinde date şi informaţii referitoare la încheierea şi derularea contractului de concesiune; se vor preciza datele şi informaţiile referitoare la obiectul contractului de concesiune, durata acestuia, termenele de realizare a investiţiilor, obligaţiile de mediu. 

             (2) Registrele se întocmesc şi se păstrează la sediul Consiliului Local al municipiului Timişoara. 

Art. 7. 
(1) Toate documentele licitaţiei publice, întocmite pe parcursul desfăşurării procedurilor de licitaţie publică, se vor păstra de către Consiliul Local al municipiului Timişoara, într-un dosar al delegării gestiunii serviciilor publice de salubrizare în municipiul Timişoara, care se va întocmi pentru fiecare contract de concesiune. 

             (2) Consiliul Local al municipiului Timişoara are obligaţia de a păstra confidenţialitatea documentelor din dosarul delegării gestiunii serviciilor publice de salubrizare a localităţii. 

SECŢIUNEA II

Iniţierea delegării gestiunii serviciilor publice de salubrizare în municipiul Timişoara prin concesionare

Art. 8
Consiliul Local al municipiului Timişoara, în calitate de concedent, poate iniţia procedura de concesionare prin întocmirea studiului de oportunitate, a Caietului de sarcini şi prin publicarea anunţului privind organizarea licitaţiei în conformitate cu prevederile Legii nr. 219/1998 şi a Hotărârii Guvernului nr. 216/1999, cu modificările ulterioare. 
SECŢIUNEA III

Anunţul publicitar

Art. 9 (1) După aprobarea Caietului de sarcini, Consiliul Local al municipiului Timişoara, va proceda la publicarea anunţului privind organizarea licitaţiei. 
          (2) În cazul procedurii licitaţiei publice deschise, se va publica în Monitorul Oficial al României, Partea a VI-a, într-un cotidian de difuzare naţională şi într-un cotidian de difuzare locală, anunţul licitaţiei publice deschise, care va conţine în mod obligatoriu:

a. Denumirea şi sediul autorităţii administraţiei publice care organizează licitaţia;

b. Descrierea serviciilor publice la care se referă delegarea gestiunii precum şi durata delegării;

c. Locul unde poate fi achiziţionat, contra cost, Caietul de sarcini şi de unde pot fi obţinute instrucţiunile privind organizarea şi desfăşurarea procedurii de delegare a gestiunii a serviciilor publice de salubrizare în municipiul Timişoara;

d. Obiectivele pe care şi le propune autoritatea administraţiei publice;

e. Actele cerute ofertanţilor pentru dovedirea experienţei tehnice şi manageriale în gestionarea unor sisteme similare, a bonităţii şi capacităţii financiare de a răspunde la cerinţele specifice prevăzute în Caietul de sarcini, inclusiv cazierul judiciar al persoanei care are calitatea de administrator al operatorului; 
f. Data şi locul de primire a ofertelor;

g. Durata în care ofertanţii rămân angajaţi prin termenii ofertelor lor;

h. Data, ora şi locul de deschidere a ofertelor;

(3) Anunţul privind organizarea licitaţiei se va afişa şi la sediul Consiliului Local al Municipiului Timişoara. 

Secţiunea a IV

Instrucţiuni privind organizarea şi desfăşurarea procedurii de delegare a gestiunii serviciilor publice de salubrizare în municipiul Timişoara prin contract de concesiune
Art. 10
Instrucţiunile privind organizarea şi desfăşurarea procedurii de concesionare a gestiunii serviciilor publice de salubrizare în municipiul Timişoara, precum şi criteriile de selecţie sunt elaborate şi aprobate de către Consiliul Local al Municipiului Timişoara şi vor fi puse la dispoziţia celor interesaţi, o dată cu vânzarea Caietului de sarcini, la sediul acesteia. 

I. Comisia de evaluare

Art. 11
(1) Membrii comisiei de evaluare se numesc prin hotărâre a Consiliul Local al Municipiului Timişoara. 


(2) Reprezentanţii concedentului  vor fi specialişti în domeniul prestării serviciilor publice de salubrizare a localităţilor. 


(3) Comisia de evaluare va fi alcătuită dintr-un număr impar de membri, care nu poate fi mai mic de 5. 


(4) Din comisia de evaluare vor face parte:

                   a. reprezentanţi ai concedentului, dintre care cel puţin unul cu pregătire juridică;

                   b. reprezentanţi ai direcţiei generale a finanţelor publice judeţene;

                   c. un reprezentant al autorităţii de mediu competente. 


(5) Preşedintele comisiei de evaluare este numit de concedent dintre reprezentanţii acestuia în comisia de evaluare. 

(6) Secretarul comisiei de evaluare este numit de către preşedinte dintre membrii comisiei de evaluare;


(7) La şedinţele comisiei de evaluare, preşedintele poate invita pentru consultare personalităţi recunoscute pentru experienţa şi competenţa lor în domeniul serviciilor de salubrizare.

(8) Reprezentanţii autorităţilor publice centrale sau locale ori invitaţii care sunt soţ/soţie, rude sau afini până la gradul al patrulea inclusiv cu persoanele fizice participante la licitaţia publică, cu asociaţii, cu acţionarii care deţin poziţie de control în societăţile comerciale participante la licitaţia publică, precum şi cu administratorii sau cenzorii acestora ori care se găsesc în conflicte de interese nu pot fi membrii ai comisiei de evaluare. 


(9) Membrii comisiei de evaluare şi invitaţii sunt obligaţi să dea o declaraţie de compatibilitate, imparţialitate şi confidenţialitate pe propria răspundere, după termenul limită de depunere a ofertelor, care se va păstra la dosarul concesiunii. 


(10) În caz de incompatibilitate, preşedintele comisiei de evaluare, îl va sesiza de îndată pe concedent despre existenţa stării de incompatibilitate şi va propune înlocuirea persoanei incompatibile. 


(11)Atribuţiile comisiei de evaluare sunt: 

a). analizarea şi evaluarea candidaturilor;

b). selectarea ofertelor, pe baza datelor, informaţiilor şi a documentelor cuprinse în plicul exterior;
c). analizarea şi evaluarea ofertelor;

d). întocmirea raportului de evaluare care cuprinde descrierea procedurii de concesionare şi operaţiunile de evaluare, elementele esenţiale ale ofertelor depuse şi motivele alegerii ofertantului câştigător sau, în cazul în care nu a fost desemnat câştigător nici un ofertant, cauzele respingerii;
e). întocmirea proceselor verbale prevăzute de lege;

f). desemnarea câştigătorului licitaţiei publice;


(12) Comisia de evaluare este legal întrunită numai în prezenţa tuturor membrilor;


(13) Comisia de evaluare adoptă decizii în mod autonom şi numai pe baza criteriilor de selecţie prevăzute în instrucţiunile privind organizarea şi desfăşurarea procedurii de concesionare. 

            (14) Deciziile comisiei de evaluare se adoptă cu votul majorităţii membrilor;
            (15) Membrii comisiei de evaluare au obligaţia de a păstra confidenţialitatea datelor, informaţiilor şi a documentelor cuprinse în candidaturile sau în ofertele analizate. 

II. Depunerea ofertelor

Art. 12
(1) Ofertele vor fi redactate în limba română. 


(2) Ofertele se depun la locul precizat în anunţul publicitar, în două plicuri închise şi sigilate, unul exterior şi altul interior, care vor respecta condiţiile prevăzute la alin. (3) şi în termenul menţionat la alin. (4). 


(3) Ofertele trebuie să îndeplinească următoarele condiţii:

a). plicul exterior trebuie să conţină documentele prin care se dovedeşte cumpărarea Caietului de sarcini, precum şi documentele enumerate la art. 15 pct. 1;

b). fiecare participant poate depune doar o singură ofertă;

c). ofertele vor fi înregistrate, în ordinea primirii, într-un registru special denumit „Candidaturi şi oferte” precizându-se data şi ora;

d). ofertele primite şi înregistrate după termenul limită de primire prevăzut în anunţul publicitar vor fi excluse de la licitaţie şi vor fi înapoiate ofertanţilor fără a fi deschise;

e). oferta va fi depusă în numărul de exemplare stabilit de autoritatea administraţiei publice locale competentă şi prevăzut în anunţul publicitar. Fiecare exemplar trebuie să fie  semnat de către ofertant.

(4) Termenul de primire a ofertelor este între minimum 20 de zile calendaristice şi maximum 60 de zile calendaristice de la data publicării anunţului licitaţiei publice. 

Art. 13.
Oferta trebuie să conţină detaliat toate condiţiile prevăzute în Caietul de sarcini şi alte obligaţii pe care ofertantul şi le asumă în cazul în care va câştiga licitaţia, precum şi date tehnice şi financiare referitoare la:
a). investiţiile pe care se obligă să le realizeze, în condiţiile prevăzute în Caietul de sarcini;

b). perioada preconizată de amortizare a investiţiilor;

c). standardele de calitate  a bunurilor aduse ca investiţii;

d). standardele de calitate şi indicatorii de performanţă a serviciilor publice de salubrizare în municipiul Timişoara;

e). tarifele pe care şi le propune să le practice cu respectarea condiţiilor prevăzute în Ordonanţa Guvernului nr. 87/2001 privind salubrizarea localităţilor, aprobată cu modificări prin Legea nr. 139/2002, cu modificările ulterioare. 

Art. 14. (1) Participanţii la licitaţie vor depune o garanţie de participare la licitaţie. 


(2) Garanţia de participare la licitaţie va fi stabilită de către concedent prin instrucţiunile privind organizarea şi desfăşurarea procedurii de concesionare. 


(3) Ofertantul va pierde garanţia de participare la licitaţie dacă îşi retrage oferta înainte de desemnarea câştigătorului;


(4) Garanţia de participare la licitaţie a ofertantului declarat câştigător va fi reţinută de către concedent până în momentul încheierii contractului de concesiune. 


(5) Concedentul  este obligat să restituie celorlalţi ofertanţi garanţia de participare la licitaţie, în termen de 7 zile de la desemnarea ofertantului câştigător. 
Art. 15. Ofertele conţinând plicurile interior şi exterior, sigilate, vor îndeplini următoarele cerinţe:

1. Pe plicul exterior se va indica licitaţia publică pentru care este depusă oferta. Plicul exterior, va trebui să conţină, pe lângă dovada cumpărării Caietului de sarcini şi următoarele documente:

a. o fişă cu informaţii privind ofertantul şi o declaraţie de participare semnată de ofertant, fără îngroşări, ştersături sau modificări;

b. acte doveditoare privind îndeplinirea condiţiilor de eligibilitate precum şi garanţia de participare la licitaţie;

c. atestarea A.N.R.S.C.;

2. Pe plicul interior se înscriu numele sau denumirea ofertantului, precum şi sediul social al acestuia. Acest plic va conţine oferta propriu-zisă. 
3. Plicurile sigilate vor fi predate comisiei de evaluare în ziua fixată pentru deschiderea lor. 

III. Desfăşurarea licitaţiei publice deschise

Art. 16. (1) Pentru desfăşurarea licitaţiei publice deschise este obligatorie participarea a cel puţin doi ofertanţi. 


(2) După deschiderea plicurilor exterioare în şedinţa publică, comisia de evaluate elimină ofertele care nu conţin toate documentele şi datele prevăzute la art. 15 şi la art. 12 alin. (3), precum şi ale celor prevăzute în Instrucţiunile privind organizarea şi desfăşurarea procedurii de delegare a gestiunii serviciilor publice de salubrizare în municipiul Timişoara. 


(3) Pentru continuarea desfăşurării procedurii de licitaţie este necesar ca după deschiderea plicurilor exterioarte cel puţin două oferte să întrunească condiţiile prevăzute la art. 15. 


(4) În cazul în care până la expirarea termenului limită de depunere a ofertelor nu se depun cel puţin două oferte, autoritatea administraţiei publice locale competentă va proceda la republicarea anunţului publicitar, iar procedura licitaţiei publice va fi reluată de la etapa depunerii ofertelor. 
             (5) Dacă nici cea de a doua şedinţă de licitaţie nu a condus la desemnarea unui câştigător, aceasta se va consemna în procesul verbal al şedinţei de licitaţie şi va sta la baza deciziei de recurgere la procedura de negociere directă.
             (6) Condiţiile concesionării prin negociere directă  nu pot fi inferioare celei mai bune oferte respinse de la licitaţia publică deschisă.

            (7) În urma procedurii de negociere directă, concedentul  atribuie concesiunea persoanei fizice sau juridice de drept privat române sau străine pe care o alege.

            (8) Concedentul are obligaţia să publice în Monitorul Oficial al României, partea a VI a, întru – un cotidian de circulaţie naţională şi într – unul de circulaţie locală, intenţia de a recurge la procedura de negociere directă.   
Art. 17. După analizarea conţinutului plicului exterior secretarul comisiei de evaluare va întocmi procesul – verbal, în care se va menţiona rezultatul analizei. 

Art. 18. Deschiderea plicurilor interioare se face numai după semnarea procesului – verbal de către toţi membrii comisiei de evaluare şi de către ofertanţi. 

Art. 19. După analizarea ofertelor, comisia de evaluare poate cere ofertanţilor, în scris, precizări cu privire la conţinutul ofertei. 

Art. 20. (1) Ponderea importanţei criteriilor de selecţie a ofertelor va fi stabilită de către autoritatea administraţiei publice locale competentă, în funcţie de caracteristicile serviciilor publice de salubrizare a municipiului Timişoara, care face obiectul contractului de delegare a gestiunii prin concesiune. 


(2) Criteriile de selecţie a ofertelor se stabilesc de către autoritatea administraţiei publice locale competentă, prin  instrucţiunile privind organizarea şi desfăşurarea procedurii de delegare a gestiunii prin concesiune. 


(3) Criteriile de selcţie a ofertelor privesc cantiatea şi calitatea servicilor prestate utilizatorilor. 


(4) Criteriile de selecţie a ofertelor au în vedere eficienţa economică, suma investiţiilor propuse, preţul prestaţiilor, costul lor de utilizare, valoarea lor tehnică, modul de rezolvare a obligaţiilor privind protecţia mediului şi a problemelor sociale, garanţiile profesionale şi financiare propuse de fiecare ofertant şi termenele de realizare a investiţiilor. 

Art. 21. (1) Comisia de evaluare alege oferta pe care o consideră cea mai bună din punct de vedere al satisfacerii criteriilor de selecţie. 
              (2) În cazul în care există punctaje egale între ofertanţii clasaţi pe primul loc, departajarea acestora se va face în funcţie de punctajul obţinut pentru criteriul cu ponderea cea mai mare. 

Art. 22. (1) Pe baza evaluării ofertelor comisia de evaluare întocmeşte un raport care cuprinde descrierea procedurii de concesiune şi operaţiunile de evaluare, elementele esenţiale ale ofertelor depuse şi motivele alegerii ofertantului câştigător sau, în cazul în care nu a fost desemnat câştigător nici un ofertant, cauzele respingerii, precum şi procesul – verbal de evaluare a ofertelor. 

(2) Procesul – verbal de evaluare a ofertelor este întocmit de către secretariatul comisiei de evaluare şi se semnează de către toţi membrii acesteia. 

Art. 23. (1) Comisia de evaluare transmite autorităţii administraţiei publice locale raportul, precum şi ofertele prezentate. 


 (2) Raportul va fi depus la dosarul delegării de gestiune. 


 (3) În termen de 5 zile calendaristice de la primirea raportului comisiei de evaluare, autoritatea administraţiei publice locale procedează la informarea ofertantului câştigător despre alegerea sa, precum şi la anunţarea celorlalţi ofertanţi despre respingerea ofertelor lor. 

Art. 24. În cazul în care licitaţia publică deschisă nu a condus la desmnarea unui câştigător, se va consemna această situaţie într-un proces – verbal, iar în termen de 30 de zile se va organiza o nouă licitaţie. 

Art. 25. În termen de 10 zile calendaristice de la promiriea comunicării de respingere a ofertelor, la solicitarea în scris a ofertanţilor respinşilor, autoritatea administraţiei publice locale competentă le va transmite acestora o copie a procesului – verbal de evaluare a ofertelor. 

Art. 26. (1) În termen de 5 zile calendaristice de la primirea copiei procesului – verbal de evaluare a ofertelor, ofertanţii pot face contestaţii cu privire la modul cum au fost respectate dispoziţiile legale care reglementează procedura concesiunii prin licitaţie publică deschisă, la sediul concedentului. 

(2) În termen de 10 zile calendaristice de la primirea contestaţiei, autoritatea administraţiei publice locale competentă este obligată să soluţioneze contestaţia şi să comunice răspunsul său contestatarului. 

Art. 27. (1) Pentru soluţionarea contestaţiilor autoritatea administraţiei publice locale competentă va numi o comisie formată din 3 membri. 


(2) Membrii comisiei de soluţionare a contestaţiilor sunt numiţi prin Dispoziţia Primarului. 

Art. 28. (1) Comisia de soluţionare a contestaţiilor va analiza toate documentele întocmite de către comisia de evaluare şi va verifica respectarea dispoziţiilor legale care reglementează procedura delegării de gestiune prin concesiune.


(2) La verificarea documentelor comisia de soluţionare a contestaţiilor va avea în vedere aspectele contestate de către contestatar cu privire la respectarea dispoziţiilor legale referitoare la:

a. modul de alcătuire a comisiei de evaluare;

b. incompatibilitatea membrilor comisiei de evaluare;
c. condiţiile de întrunire legală a comisiei de evaluare;

d. evaluarea ofertelor în funcţie de criteriile de selecţie prevăzute în instrucţiunile privind organizarea şi desfăşurarea procedurii de concesionare;

e. modul de luare a deciziilor în cadrul comisiei de evaluare;

f. modul de întocmire a raportului comisiei de evaluare.

Art. 29. (1) În cazul în care contestaţia este fondată, autoritatea administraţiei publice locale competentă va revoca decizia de desemnare a ofertantului câştigător şi o va notifica tuturor ofertanţilor. 


   (2) În situaţia prevăzută la alin. (1) autoritatea administraţiei publice locale competentă va decide anularea licitaţiei şi organizarea unei noi licitaţii. 

Art. 30. În cazul unui răspuns negativ la contestaţia depusă de către ofertantul respins, acesta se poate adresa instanţei judecătoreşti competente de drept comun în a cărei rază teritorială se află sediul autorităţii administraţiei publice locale competente. 

Cap. IV
Contractul de delegare a gestiunii prin concesiune

Art. 31. Contractul de delegare a gestiunii serviciilor publice de salubrizare în municipiul Timişoara se încheie între Consiliul Local al Municipiului Timişoara, în calitate de concedent şi concesionarul căruia i se deleagă gestiunea, în condiţiile prevăzute în Contractul – cadru de delegare a gestiunii serviciilor publice de salubrizare a localităţilor. 

Cap. V
Dispoziţii privind exercitarea dreptului de control

Art. 32. (1) Dreptul de control asupra delegării gestiunii serviciilor publice de salubrizare a localităţilor se efectuează de către instituţiile abilitate de lege, precum şi de către A.N.R.S.C.. 

(2) Controlul delegării gestiunii serviciilor publice de salubrizare a localităţii va urmări, în special, respectarea prevederilor referitoare la:
a. hotărârea de delegare a gestiunii;

b. publicitate;

c. conţinutul documentaţiei, în mod deosebit al Caietului de sarcini;

d. componenţa şi modul de lucru a comisiei de evaluare a ofertelor;

e. termenele prevăzute de prezentul regulament;
f. informarea factorilor interesaţi despre acordarea sau încetarea concesiunii.

Art. 33. Activităţile de monitorizare şi control a modului de respectare a obligaţiilor stabilite în contractele de delegare a gestiunii serviciilor publice de salubrizare a localităţilor  se realizează de către A.N.R.S.C. prin compararea continuă a fiecărui indicator de performanţă cu nivel atins de cel mai perrformant operator în domeniu, precum şi de autoritatea administraţiei publice locale. 
Cap. VI Sancţiuni

Art. 34. (1) Încredinţarea unui contract de delegare a gestiunii serviciilor publice de salubrizare a localităţilor fără licitaţie publică sau unui operator nelicenţiat constituie contravenţie şi se sancţionează cu amendă de la 50.000.000 la 100.000.000 lei. 


(2) Prestarea serviciilor publice de salubrizare în municipiului Timişoara fără existenţa licenţei de operare sau fără contract de delagere a gestiunii constituie contravenţie şi se sancţionează cu amenda de la 50.000.000 lei la 100.000.000 lei. 

Cap. VII Dispoziţii finale

Art. 35. Procedurile de licitaţie aflate în curs de derulare la data intrării în vigoare a prezentului regulament îşi păstrează valabilitatea şi vor fi derulate până la finalizare, în condiţiile respectării dispoziţiilor legale în vigoare în momentul începerii desfăşurării lor, în măsura în care clauzele contractului ce urmează a fi încheiat nu contravin prevederilor legale în vigoare. 

Art. 36. Contractele de concesiune a serviciilor publice de salubrizare valabil încheiate îşi produce efectele potrivit prevederilor contractuale, în condiţiile respectării prevederilor legale în vigoare. 

Art. 37.
Toţi indicatorii de performanţă prevăzuţi în Regulamentul – cadru de organizare şi funcţionare a serviciilor publice de salubrizare şi care se constituie ca anexă la caietul de sarcini, se vor realiza în baza planurilor de conformare elaborate de ofertant şi care fac parte din ofertă. Planurile de conformare vor face parte integrantă din contractul de delegare a gestiunii serviciilor publice de salubrizare a municipiului Timişoara prin contract de concesiune. 
